*Pressemeddelelse, juni 2018*



**Ofelia Plads inviterer til OFELIA MIDSOMMER. En hel dag med livekoncerter, talks og Sankt Hans-bål.**

**Med OFELIA MIDSOMMER søsætter Ofelia Plads en helt ny midsommertradition i København lørdag den 23. juni 2018. Oplev koncert og samtale med trioen *Vi Sidder Bare Her* (Jørgen Leth, Michael Simpson og Frithjof Toksvig), hør det danske band *Love Shop* under åben himmel, lyt til kunstnertalks og levende musik om Tove Ditlevsen og se det store Sankt Hans-bål blive tændt. OFELIA MIDSOMMER er gratis og arrangeres i samarbejde mellem Det Kgl. Teater og Foreningen Ofelia Plads, støttet af Admiral Hotel og Hotel Scandic Front.**

Sidste år fejrede 3.500 publikummer Sankt Hans ved bålet på Ofelia Plads. I år bliver der udvidet med en hel dags arrangementer på pladsen, når københavnere og byens gæster kan være med til startskuddet til en helt ny Sankt Hans-fejring – OFELIA MIDSOMMER.

Med kunstnersamtaler, koncerter og danseforestillinger er der lagt op til en hel dag med kunst- og kulturoplevelser for alle, indtil solen langsomt slukkes og Sankt Hans-bålet tændes.

Hele Ofelia Plads er i gang. Fra kl. 13-16 kan man opleve Det Kongelige Teaters autonome dansekompagni Corpus og deres unikke, personlige danseforestillinger *One One One*. Rita Blå’s Lopper holder stort loppemarked fra kl. 12-17, og et udvalg af foodtrucks, spiseområder og petanquebaner er på pladsen hele dagen.

Det øvrige program for OFELIA MIDSOMMER foregår på fire forskellige scener på pladsen og har journalist Mikkel Frey Damgaard som konferencier hele dagen. Nedenfor er en oversigt over det fulde program:

**Jeudanscenen: Musik og samtale med Jørgen Leth, Michael Simpson og Frithjof Toksvig fra *Vi Sidder Bare Her* samt koncert med *Love Shop***

På Jeudanscenen kan man opleve kunstnersamtale med medlemmerne af trioen *Vi Sidder Bare Her* - Jørgen Leth, Michael Simpson og Frithjof Toksvig. Samtalen modereres af direktør for Kunsthal Charlottenborg, Michael Thouber. *Vi Sidder Bare* *Her* giver derefter koncert og senere optræder den populære danske pop/rock-gruppe *Love Shop*, der står bag populære hits som *Love Goes On Forever* og *En Nat Bliver Det Sommer*. *Love Shop* er anført af forsanger Jens Unmack, der er en af Danmarks mest markante og særegne sangskrivere.

Tidsplan - Jeudanscenen:

17.30-18.00: Kunstnersamtale med medlemmerne af *Vi Sidder Bare Her*18.00-19.00: Koncert med *Vi Sidder Bare Her*
20.00-21.15: Koncert med *Love Shop*

**Portscenen: Musikalsk foredrag om Tove Ditlevsen, sangere fra Det Kongelige Operakor og readings med KGL Dansk**

På Portscenen kan man opleve musikalsk foredrag om Tove Ditlevsens forfatterskab med den danske forfatter og digter Dy Plambeck og musiker, sanger og komponist Jeanett Albeck. Dy Plambeck fortæller om mennesket og forfatteren Tove Ditlevsen og Jeanett Albeck supplerer med sange fra den anmelderroste forestilling *Tove! Tove! Tove!,* som til august endnu en gang kan opleves på Det Kongelige Teater. Arrangementet byder på et indblik i Tove Ditlevsens besværede sind, der i høj grad afspejlede sig i hendes ofte selvbiografiske værker.

Derudover vil en pianist og fire sangere fra Det Kongelige Operakor, der er blevet kaldt et af verdens bedste operakor, give koncert med et udpluk fra den kommende sæsons repertoire på Det Kongelige Teater. Senere byder KGL Dansk på kunstnersamtale med forfatter Tine Høeg, instruktør Johan Sarauw og skuespiller Sicilia Gadborg. Samtalen er modereret af Mikkel Frey Damgaard. Herefter er der readings af Tine Høegs debutroman *Nye Rejsende*, instrueret af Johan Sarauw og fremført af skuespiller Sicilia Gadborg, samt af Sonja Ferdinands *Jello Shots*, instrueret af Sigrid Strøm Reibo og fremført af Jakob Femerlig og Johanne Louise Schmidt. KGL Dansk holder til i Skuespilhuset og hjælper både nye, uprøvede talenter og erfarne forfattere og dramatikere med at udvikle deres fortællinger.

Tidsplan - Portscenen:

13.00-14.00: Musikalsk foredrag om Tove Ditlevsen
15.00-16.00: Koncert med sangere fra Det Kongelige Operakor
16.15-17.30: KGL Dansk byder på kunstnersamtaler

**Pavillonscenen: Politisk Salon og Ordsalon med Katrine Marie Guldager og Theis Ørntoft, Iben Maria Zeuthen og Amanda Collin.**

Pavillonscenen åbner med det populære koncept Politisk Salon, som er et samarbejde mellem Det Kongelige Teater og det politiske magasin Ræson, og som normalt holder til i Skuespilhusets foyer. Til Politisk Salon bliver markante magthavere og dagsordensættere inviteret på scenen til politisk aktuelle samtaler og diskussioner, hvorefter der inviteres til debat med publikum.

Herefter bevæger Det Kongelige Teater sammen med Gyldendal sig over i litteraturens verden og inviterer til Ordsalon med Katrine Marie Guldager og Theis Ørntoft. Katrine Marie Guldager udgav den 7. juni sin nyeste roman *Bjørnen*, som fik flotte anmeldelser med på vejen. Theis Ørntofts debutroman *Solar* har tiltrukket stor opmærksomhed og ligeledes høstet masser af stjerner efter udgivelsen i marts. Begge vil fortælle om deres forfatterskab i samtale med journalist og radiovært Iben Maria Zeuthen. Skuespiller Amanda Collin fra Det Kongelige Teaters skuespilensemble vil læse op af forfatternes seneste værker. Amanda Collin vandt i år både en Robert og en Bodil for sin rolle i filmen *En Frygtelig Kvinde*.

Tidsplan - Pavillonscenen:

13.30-15.00: Politisk Salon
16.00-17.30: Ordsalon

**Kyssetrappen: Sankt Hans-bål og DJ-set**

På Kyssetrappen vil der også være gang i den i løbet af dagen. I løbet af eftermiddagen sørger DJ Lucia Odoom for musik til dem, der vil hvile benene ved vandet. Når mørket falder på byder aftenen på båltale, før Sankt Hans-bålet tændes, og der er fællessang med Jeanett Albeck akkompagneret af lyden af det knitrende bål. Både Admiral Hotel og Hotel Scandic er med i samarbejdet om Sankt Hans-bålet og byder på en unik udsigt til bålet og fejringen af midsommeren fra deres restauranter.

Tidsplan - Kyssetrappen:

13.00-17.30: DJ-set med Lucia Odoom
21.30-22.00: Båltale af aftenens hemmelige gæst
22.00: Bålet tændes
22.00-22.15: Fællessang - Midsommervisen m.fl. med sangerinde Jeanett Albeck

Læs mere om Ofelia Midsommer på [www.facebook.com/events/1995767090445252](http://www.facebook.com/events/1995767090445252) og se hele sommerprogrammet for Ofelia Plads her: [ofeliaplads.dk/programmet/](http://www.ofeliaplads.dk/programmet/)

**For yderligere information, kontakt venligst:**
Simone Skogen Lassen · simone@have.dk · 81 71 47 37

–

**Fakta om Ofelia Plads**

-      Åbnede i juni 2016

-      Ligger for enden af Sankt Annæ Plads ved Skuespilhuset

-      Udgøres af en mole på 10.000 kvadratmeter

-      Kan rumme op til 8.000 besøgende

-      Kan benyttes til både offentlige og private arrangementer

-      Faciliterer større events som Iron Man og OFELIA MIDSOMMER

-      Under pladsen ligger Jeudans parkeringsanlæg med plads til 500 biler

-      Er ejet af Jeudan og Staten ved Kulturministeriet/Det Kongelige Teater